‘Baba-moordenaar’ pleeg selfmoordArgieffoto. Juanita Fourie (28), die ma wat daarvan verdink word dat sy en haar voormalige man hul baba seuntjie mishandel en vermoor het, het haarself in haar kêrel se woonstel in Port Edward gehang, het Beeld Maandag berig. Fourie en Christiaan Oldewage (27) is voorheen in hegtenis geneem en in die Pretoriase hooggeregshof aangekla van kindermishandeling en die moord op die drie weke oue Christiaan jnr. Die egpaar is voor die baba se geboorte getroud. Christiaan jnr. is op 15 November gebore. Oldewage was die baba se stiefpa. Die baba is in Desember vir behandeling in die Montana-hospitaal opgeneem, maar is ŉ paar ure later aan veelvoudige beserings dood. Van sy beserings sluit ŉ gekraakte skedel en verskeie gebreekte ribbe in. Volgens Beeld is Fourie agt dae gelede in ŉ hospitaal behandel nadat sy haar polse ook in haar kêrel, Tobie la Grange (32), se woonstel gesny het. Fourie het sewe maande gelede van Pretoria na Port Edward verhuis en het vir La Grange as boekhouer vir sy drankwinkel gewerk. Kapt. Thulani Zwane, ŉ polisiewoordvoerder, het gesê Fourie het haarself glo met ŉ stuk koord opgehang. Maroela Media het vroeër berig Fourie het nie op 30 Julie tydens die eerste dag van haar moordverhoor by die hof opgedaag nie. Sy was destyds glo nie sielkundig in staat om te getuig nie. Die staat het daarna versoek dat sy in Weskoppies-hospitaal in Pretoria opgeneem word vir waarneming. Oldewage bly in aanhouding nadat hy sy aansoek om borgtog teruggetrek het. Fourie en Oldewage se verhoor is daarna tot 2 Desember uitgestel. Fourie se borgtog is destyds verleng met die voorwaarde dat sy elke Maandag en Vrydag by die Port Edward-polisiestasie sou aanmeld. – SAPA Lees ook: ‘Baba-moordenaar’ sê sy is nie onstabiel ‘Baba-moordenaar’ het glo senuwee-ineenstorting